Document ID: 32011R0812

KOMISIJOS REGLAMENTAS (ES) Nr. 812/2011
2011 m. rugpjūčio 10 d.
kuriuo dėl didžiausios leidžiamosios dimetomorfo, fluopikolido, mandipropamido, metrafenono, nikotino ir spirotetramato koncentracijos tam tikruose produktuose arba ant jų iš dalies keičiamas Europos Parlamento ir Tarybos reglamento (EB) Nr. 396/2005 III priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji dimetomorfo, fluopikolido, mandipropamido, metrafenono, nikotino ir spirotetramato koncentracija (toliau - DLK) nustatyta Reglamento (EB) Nr. 396/2005 III priedo A dalyje.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos mandipropamido, DLK, kad šį produktą būtų leista naudoti apyniams apsaugoti.
(3)
Pateikta paraiška leisti naudoti dimetomorfą braškėms ir žemuogėms, ir salotinėms sultenėms apsaugoti. Pateikta paraiška leisti naudoti fluopikolidą svogūnams, pomidorams, moliūginiams (su valgoma luoba), raukšlėtiesiems kopūstams, gūžiniams kopūstams, ropiniams kopūstams, salotoms ir daržiniams porams apsaugoti.
(4)
Pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti metrafenoną vynui gaminti skirtoms vynuogėms ir valgomosioms vynuogėms apsaugoti. Kadangi Jungtinėse Valstijose leidžiama naudoti metrafenoną vynui gaminti skirtoms vynuogėms ir valgomosioms vynuogėms apsaugoti, šios cheminės medžiagos likučiai yra didesni nei Reglamento (EB) Nr. 396/2005 III priede nustatyta DLK. Siekiant išvengti prekybos kliūčių vynui gaminti skirtų vynuogių ir valgomųjų vynuogių importui, būtina nustatyti didesnę DLK. Siekis vengti prekybos kliūčių taip pat atitinka Europos bendrijos ir Jungtinių Amerikos Valstijų susitarime dėl prekybos vynu (3) nustatytus tikslus, kaip nurodyta susitarimo 1 straipsnyje.
(5)
Kaip nurodyta Reglamento (EB) Nr. 396/2005 8 straipsnyje, atitinkamos valstybės narės įvertino pateiktas paraiškas ir pateikė Komisijai vertinimo ataskaitas.
(6)
Komisija iš maisto tvarkymo subjektų gavo informacijos apie nikotino kiekį arbatžolėse, žolelių užpiluose, prieskoniuose, erškėtuogėse ir šviežiose prieskoninėse žolelėse, iš kurios matyti, kad nikotino likučių koncentracija yra didesnė nei tame reglamente nustatyta numatytoji 0,01 mg/kg DLK.
(7)
Europos maisto saugos tarnyba (toliau - tarnyba) įvertino dimetomorfo, fluopikolido, mandipropamido ir metrafenono paraiškas ir vertinimo ataskaitas, ir visų pirma ištyrė grėsmę vartotojams ir, prireikus, gyvūnams, ir pateikė pagrįstas nuomones dėl siūlomos DLK (4). Tarnyba įvertino turimą su nikotinu susijusią stebėjimo informaciją ir pateikė pagrįstą nuomonę dėl laikinosios nikotino DLK atitinkamuose produktuose nustatymo (5). Šias nuomones tarnyba pateikė Komisijai, valstybėms narėms ir visuomenei.
(8)
Tarnyba pagrįstose nuomonėse padarė išvadą, kad įgyvendinti visi su informacija susiję reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrinių augalų nekeltų pavojaus viršyti leistiną paros dozę (LPD) arba ūmaus poveikio etaloninę dozę (ŪPED).
(9)
Dėl fluopikolodo naudojimo svogūnams, pomidorams, moliūginiams (su valgoma luoba), raukšlėtiesiems kopūstams, gūžiniams kopūstams ir briuseliniams kopūstams apsaugoti, tarnyba padarė išvadą, kad nustatyta DLK jau atitinka dabartinę leidžiamą naudoti koncentraciją.
(10)
Remiantis pagrįstomis tarnybos nuomonėmis ir atsižvelgiant į su svarstomu klausimu susijusius veiksnius, atitinkami DLK keitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus.
(11)
Dėl spirotetramato Maisto kodekso komisija priėmė kodekse nustatytą didžiausią koncentraciją (toliau - CXL) (6). Ši CXL turėtų būti įtraukta į Reglamentą (EB) Nr. 396/2005 kaip DLK, išskyrus tą CXL, kuri nėra saugi Europos vartotojų grupei ir dėl kurios Maisto kodekso komisijai Sąjunga išreiškė abejonę.
(12)
Todėl Reglamentas (EB) Nr. 396/2005 turėtų būti atitinkamai iš dalies pakeistas.
(13)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 III priedas iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 10 d.

Labels: 0
17
6